DEMCO พุ่งกระฉูด 17% รับคว้างานใหม่ต่อเนื่อง-ตุน Backlog แน่น 3.46 พันลบ.
DEMCO พุ่งกระฉูด 17% นิวไฮในรอบเกือบ 3 ปี รับคว้างานใหม่ต่อเนื่อง-ตุน Backlog แน่น 3.46 พันลบ. ทยอยรับรู้รายได้ถึงปี 2566
25 พ.ค. 2564

ผู้สื่อข่าวรายงานว่า ราคาหุ้นบริษัท เด็มโก้ จำกัด (มหาชน) หรือ DEMCO ณ เวลา 11.11น. อยู่ที่ระดับ 4.74 บาท บวก 0.70 บาท หรือ17.33% ด้วยมูลค่าซื้อขาย 187.82 ล้านบาท ราคาหุ้นปรับตัวนิวไฮในรอบเกือบ 3 ปี โดยเทียบตั้งแต่หุ้นยืนที่ระดับ 4.74 บาท เมื่อวันที่ 28 พ.ค.2561 ขณะที่ราคาหุ้นต่ำกว่ามูลค่าหุ้นทางบัญชีที่ระดับ 6.40 บาท

โดยก่อนหน้านี้นายพงษ์ศักดิ์ ศิริคุปต์ ประธานเจ้าหน้าที่บริหาร DEMCO เปิดเผยว่า บริษัทได้รับหนังสือยืนยันการจัดหาและจ้างก่อสร้างสายส่งไฟฟ้าแรงสูง 230 kV จากการไฟฟ้าฝ่ายผลิตแห่งประเทศไทย (กฟผ.) โครงการจัดหาและจ้างก่อสร้างสายส่งไฟฟ้าแรงสูง 230 kV คลองด่าน-บางพลี และ 230 kV บางปะกง (Anchor Tower) -คลองด่าน มูลค่างาน (ไม่รวมภาษีมูลค่าเพิ่ม) 499.81 ล้านบาท ในวันที่ 17 พ.ค.2564 ระยะเวลาก่อสร้าง 36 เดือน หลังจากยืนยันในสัญญาตกลงทำสัญญา
โดยลักษณะงาน เป็นการจัดหาและก่อสร้างสายส่งไฟฟ้าแรงสูง 230 kV คลองด่าน-บางพลี และ 230 kV บางปะกง (Anchor Tower) – คลองด่าน ความยาวประมาณ 30.9 กิโลเมตร สำหรับโครงการปรับปรุงและขยายระบบส่งไฟฟ้าที่เสื่อมสภาพตามอายุการใช้งานระยะที่ 1
สถานที่ก่อสร้างจากสถานีไฟฟ้าแรงสูงคลองด่าน ถึงสถานีไฟฟ้าบางพลี (ระยะทางประมาณ 15 กิโลเมตร) และจากบางปะกง (Anchor Tower) ถึงสถานีไฟฟ้าแรงสูงคลองด่าน (ระยะทางประมาณ 15.9 กิโลเมตร)
ประธานเจ้าหน้าที่บริหาร DEMCO กล่าวอีกว่า หลังการได้รับงานในครั้งนี้ ทำให้งานในมือรอรับรู้รายได้ (Backlog) ของ DEMCO เพิ่มขึ้นเป็น 3,460 ล้านบาท ทยอยรับรู้รายได้ถึงปี 2566 ผลักดันธุรกิจเติบโตอย่างแข็งแกร่ง อีกทั้ง DEMCO ยังเดินหน้าเข้าร่วมประมูลงานภาครัฐและเอกชนอย่างต่อเนื่อง รวมถึงขยายการลงทุนโรงไฟฟ้า เพื่อเพิ่มสัดส่วนรายได้ประจำ (Recurring Income) ในอนาคต